ግብጽ ኢትዮጵያውያን ሙስሊሞችን ከጎኗ ለማሰለፍ የምታደርገው ጥረት ከእምነቱ አስተምህሮ ውጪ መሆኑ ተገለጸ
አዲስ አበባ፡- ግብጽ በአባይ ጉዳይ የኢትዮጵያ ሙስሊሞችን ከጎኗ ለማሰለፍ የምታደርገው ጥረት የኢትዮጵያውያንን የአገር ፍቅር ስሜት ያላገናዘበና ከሃይማኖቱ አስተምህሮ ውጪ በመሆኑ ከዚህ ድርጊቷ ልትቆጠብ እንደሚገባ የእምነቱ ከፍተኛ አባቶች ተናገሩ። 
በቤኒሻንጉል ጉሙዝ ክልል መተከል ዞን የመስጊድ ኢማም ሼህ የሱፍ ቃሲም በተለይ ለአዲስ ዘመን ጋዜጣ እንዳሉት፤ ግብጽ አባይን የምትመለከትበትና የምታስተሳስርበት መቀነት አጥሯታል። አሁን አሁን ደግሞ ይባስ ብሎ የኢትዮጵያ ሙስሊሞችን ከጎኔ ይቆማሉ የሚል አሉባልታ በመንዛት ላይ እንደሆነች መስማታቸውን ተናግረዋል። ይሁን እንጂ ጉዳዩ የኢትዮጵያን ሙስሊሞች ስነልቦናም ሆነ አገራዊ አቋም ፈጽሞ የማይወክልና ከእስልምና አስተምህሮት ውጪ ተራ ወሬ ተደርጎ የሚቆጠር እንደሆነም ገልጸዋል። 
ግብጽ ከዚህ በፊት ስትከተላቸው የነበሩት የውዥንብር መንገዶች ረዥም ርቀት እንደማይወስዷት ተረድታለች። በዓለም የዲፕሎማሲና የፖለቲካ ሚዛን
 ውሃ የማያነሱ መሆናቸውን የኢትዮጵያ አቋም ጠንከር ባለ ቁጥር እንድትገነዘብ እያደረጋት ነው። በዚህ የተነሳም የኢትዮጵያውያንን ጠንከር ያለ አቋም ማላላት፣ሲቀጥልም ርስ በርስ እንዲከፋፈሉ በማድረግ የከረሩ ግጭቶች እንዲፈጠሩ ማድረግን አልማ እየሰራች እንደሆነም ሼህ የሱፍ አስረድተዋል። 
በየትኛውም ዓለም የሚገኙ ሙስሊሞች ወንድማማቾች ናቸው። ለዚህም የሚያስተሳስራቸው የእምነታቸው መሰረት የሆነው ‹‹ላኢላሃኢለሏህ ሙሐመድ ረሱለሏህ›› በአሏህ አንድነት እና በሙሐመድ (ሱ.ዐ.ወ) መላዕክተኛነት ማመን ነው። ነገር ግን ግብጽ የኢትዮጵያውያ ሙስሊሞችን ከግብጻውያን የእምነት ወንድሞቻቸው ጋር የሚያስተሳስራቸው የ ‹‹አባይ ወንዝ›› እንደሆነ አድርጋ ይዛ ብቅ ማለቷ በሙስሊሞች ዘንድ የተቀባይነት ቀቢጸ ተስፋን በማሳደሯ ከመሆን እንደማይዘል ሼህ የሱፍ አብራርተዋል። 
በእስልምና ሃይማት ዙሪያ ጥናት በማድረግ የሚታወቁት ኡስታዝ ባህሩ ኡመር በበኩላቸው እንደገለፁት የእስልምና አስተምህሮ እኩልነትን፣ ፍትሃዊነትን ይሰብካል፣ ያስተምራል። ‹‹ወንድማማቾች
 በአንድ ውሃ አጠቃቀም ላይ ቢጋጩ እንኳን›› ለውሃው ቅርበት ያለው ቀድሞ ይጠቀምና ወንድሙንም እንዲጠቀም ያድርግ›› የሚል ፍትሃዊ አስተምሮን እንደሚከተል በተለያዩ ‹‹ሐዲሶች›› ተጠቅሷል። ስለዚህ ፍትሃዊ ያልሆነና ሌሎችን የሚያስከፋ ተግባር መፈጸምን በእምነቱ አስተምህሮ በፍጹም የተከለከለ እንደሆነ አስረድተዋል። 
ስለ እያንዳንዱ ነገር እምነቱ ፍትሃዊ የሆኑ አሰራሮችን ያስቀመጠ መሆኑ እየታወቀ የኢትዮጵያ ሙስሊሞች በአባይ ጉዳይ እኔን ይደግፋሉ፤ ይሄን ሐቅ በውስጥ ሰዎቼ አረጋግጫለሁ፤ የምትለው ግብጽ በፍጹም ከፕሮፓጋንዳነት ያለፈ እንደማይሆን ኡስታዝ ባህሩ ይናገራሉ። 
‹‹ኢትዮጵያ አትጠቀም እኔ ልጠቀም›› የሚለው አስተሳሰብ ከሐይማኖት አንጻር ጭራሹን በሸሪዓ የተከለከለ እንደሆነ የተናገሩት ኡስታዝ ባህሩ ኡመር በእስልምና አስተምህሮ ፍትሃዊ ያልሆነ ጉዳይ ፈጽሞ የተከለከለ እንደሆነ ገልጸዋል። 
ኢትዮጵያውያን ሙስሊሞች በዚህ አይነት አገራዊ ጉዳይ ላይ ከጥንትም ጀምሮ የባንዳዎች ሰለባ ሆነው
 አያውቁም ያሉት ኡስታዝ ባህሩ በርካታ ሙስሊም የኢትዮጵያ ወጣቶች ስራ አጥ ሆነው እንኳን ያገኟትን በማበርከት የሚሰሩት የራሳቸው ሀብት ነው። ኑሮ ከብዷቸው በአረብ አገራት ለስራ ተሰድደው እየተንከራተቱ ጭምር ግድቡን በማገዝ የሚያሰሩት ታላቅ አገራዊ ተስፋን ስለሰነቁ እንደሆነ ሊታወቅ ይገባል። ኢትዮጵያ መለወጥ አለባት፣ ለለውጥ ደግሞ የግድቡ ፍጻሜ ያስፈልገናል በሚል ቁርጠኛ ርብርብ እየተደረገ በሚገኝበት በዚህ ሰዓት በሃይማኖት ከእኛ ጋር ይቀራረባሉ፤ ስለዚህ በአባይ ውሃ ግብጻውያን ይጠቀሙ፤ እኛ እንራብ የሚል ጤናማ አእምሮ ያለው ሰውም ሆነ ትክክለኛ ሃይማኖት የለም። እንዴትስ ሊታሰብ ይችላል ሲሉ ኡስታዝ ባህሩ ይጠይቃሉ። 
የኢትዮጵያ ሙስሊም ጥቅሞቹ በአንጻራዊነትም ቢሆን እየተከበሩለት በሚገኙበት በዚህ ወቅት ቀርቶ በአጼዎቹ ለቁጥር የሚከብዱ በደሎች ሲፈጸሙበትም አገሩን አልከዳም። በአገሩ ላይም አልተደራደረም። የኢትዮጵያ ሙስሊም የአገሩ ሉዓላዊነት አሳልፎ የሚሰጥ አለመሆኑ በግብጽም ሆነ በሌሎች ተላላኪዎች ሊታወቅ ይገባል ሲሉም አስገንዝበዋል።
አዲስ ዘመን ሰኔ 15/2012
ሙሐመድ ሁሴን